《沧洲白鸟歌》
宋代·张方平

水为都，云为庐，芙蓉帐，清盖车，霜裾雪襟素襜襦。

秋空清，秋雨晴，弋者不来渔翁去，孤翘群泳芦花汀。

往来东浦何容与，莫爱稻粱过西渚。渔翁布罗满葭下，潜教媒子来呼汝。

罥丝漠漠不可见，羽翰一挂脱不去。汝挂罗，媒子喜，更笑汝愚落他计。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。